8 փետրուար 2016-ին Լոնտոնի Հայագիտական Ուսմանց Ծրագիրը կազմակերպեց դասախօսութիւն մը, նիւթ ունենալով Լիբանանի եւ Սուրիոյ հայ համայնքները։ Այս նիւթին անդրադառնալը անխուսափելի է, նկատի առնելով Միջին Արեւելիքի եւ մանաւանդ Սուրիոյ մէջ տիրող վերջին տարիներու ճգնաժամը։ Լիբանան եւ Սուրիա բնակող հայ համայնքները վտանգի տակ են, հետեւաբար անոնց պատմութեան եւ ինքնութեան ծանօթանալը կենսական է, որպէսզի անոնց մշակոյթն ու յիշողութիւնը պահպանուի։ Այս դասախօսութեան համար Հռոմէն յատուկ հրաւիրուած էր ծանօթ ակադեմական Տոքթ. Նիքոլա Միլիորինօն։ Տոքթորականը ստացած է Institute of Arab and Islamic Studies, University of Exeter-էն։ Անոր ուսումնասիրութիւնները կեդրոնացած են Սուրիոյ եւ Լիբանանի, ինչպէս նաեւ ժամանակակից արաբական աշխարհի էթնօ-մշակութային բազմազանութեան վրայ։ 1998-էն 2000, ան միջազգային անշահութաբեր կազմակերպութեան մը համար կ՚աշխատի, որ կ՚աջակցէր Սուրիոյ պաղեստինցի փախստականներուն։ Վերջերս ան վարած է օգնական-դասախօսի պաշտօնը Մարոքի Իֆրանէ քաղաքի Al Akhawayn համալսարանին մէջ, միեւնոյն ժամանակ ըլլալով անկախ ուսումնասիրող եւ խորհրդատու։ Տոքթ. Միլիորինոյի գիրքը՝ «(Re)Constructing Armenia in Lebanon and Syria: Ethno-Cultural Diversity and the State in the Aftermath of a Refugee Crisis» լոյս տեսաւ 2008-ին Berghahn Books հրատարակչութեան կողմէ։